# Primàries Catalunya

Primàries Catalunya és un moviment polític català independentista. Es va fundar el 2018 amb la intenció d'agrupar tot l'independentisme en una sola llista a les eleccions municipals de 2019 i elegir-ne els candidats amb primàries obertes. A Barcelona van obtenir el 3,7% dels vots, però cap regidor, mentre a la resta de Catalunya en van obtenir 26.

## Història

El 20 de març de 2018 Jordi Graupera va proposar al Teatre Victòria de Barcelona que l'independentisme es presentés en una sola candidatura a les eleccions municipals de 2019 a Barcelona. L'objectiu era guanyar les eleccions per a canviar Ada Colau de Barcelona en Comú per un batlle independentista. Per poder unir el sobiranisme en una candidatura, proposava celebrar primàries obertes per elegir els candidats. El 1r de juliol l'Assemblea Nacional Catalana va aprovar impulsar primàries per triar els candidats independentistes a les ciutats de més de 25.000 habitants. El PDeCAT, Esquerra Republicana i la CUP no van donar-hi suport, però altres partits minoritaris com Demòcrates de Catalunya, Solidaritat Catalana per la Independència, Reagrupament o els Verds sí que van participar en la candidatura. Com que no es va aconseguir la llista única, l'ANC va desvincular-se'n un cop celebrades les primàries i va demanar el vot per qualsevol partit independentista.
A Barcelona, Jordi Graupera va guanyar les primàries i es va presentar amb el nom de Barcelona és capital. A les eleccions va aconseguir 28.253 vots (3,7%), però no va aconseguir cap escó perquè no va arribar a la barrera del 5%. A tot Catalunya van aconseguir uns 47.100 vots, 26 regidors i una batllia, a Alcoletge.
A les eleccions generals espanyoles de novembre de 2019, van decidir presentar-se a la circumscripció de Barcelona, però no van aconseguir els avals necessaris per fer-ho.
El novembre de 2019 celebrà la seva Convenció Fundacional i anuncià que es presentaria a les eleccions al Parlament de Catalunya de 2021 amb el nom de Moviment Primàries per la Independència de Catalunya (MPIC). Durant els mesos de novembre i desembre de 2020, el partit va celebrar les primàries obertes per tal d'elegir els candidats a les eleccions al Parlament de Catalunya de 2021. Els 5.805 electors que van participar-hi van elegir de caps de llista Laura Ormella per Barcelona, Carles Prats per Tarragona, Marc Rossinyol per Girona i Sergi Torrente per Lleida. Van aconseguir 5.940 vots (un 0,21%) i cap escó.

## Resultats electorals

Eleccions municipals :
| Any | Vots | % | Regidors |
| 2019 | 47.100 | 1,36 | 26 / 9.076 |
Eleccions al Parlament :
| Any | Vots | % | Diputat |
| 2021 | 5.940 | 0,21 | 0 / 135 |

## Vegeu també

* Anna Arqué i Solsona

## Referències

* ↑ «Primàries Catalunya es presentarà a les eleccions al Parlament». [Consulta: 7 novembre 2020].
* ↑ March, Oriol «Graupera impulsa les primàries sobiranistes i s'hi presentarà: «Les vull guanyar»». Nació Digital, 20-03-2018.
* ↑ «L’ANC proposa primàries republicanes a les principals ciutats del Principat». Vilaweb, 1r juliol 2018.
* ↑ Hakobyan, Seda; Solano, Alexandre «Primàries Catalunya culmina el projecte amb 121 candidatures municipals». Vilaweb, 11-05-2019.
* ↑ «L'ANC es desvincula de Primàries Catalunya, la iniciativa de Jordi Graupera per a les eleccions municipals». El Periódico, 11-04-2019.
* ↑ Partal, Txell «Jordi Graupera guanya les Primàries Barcelona». Betevé, 17-12-2018.
* ↑ Maâti, Josep «Llista de Jordi Graupera (Barcelona és Capital) per a les eleccions municipals 2019». Betevé, 13-05-2020.
* 1 2 «Consulta de resultados electorales» (en castellà). Ministeri de l'Interior d'Espanya. Arxivat de l'original el 26 de març 2019. [Consulta: 24 gener 2021].
* ↑ Graells, Roger «Primàries Catalunya es rearma amb les eleccions catalanes a l’horitzó». Vilaweb, 15-11-2019.
* ↑ «La plataforma de Graupera no aconsegueix els avals necessaris per a presentar-se al 10-N». Vilaweb, 08-10-2019.
* ↑ ACN. «Primàries Catalunya acorda presentar-se a les eleccions al Parlament - 16 nov 2019». [Consulta: 7 novembre 2020].
* ↑ «Laura Ormella serà la candidata de Primàries Catalunya a les eleccions del 14-F». Vilaweb, 25-12-2020.
* 1 2 «Resultats provisionals: Catalunya». Generalitat de Catalunya. Arxivat de l'original el 28 de febrer 2021. [Consulta: 15 febrer 2021].